《喜客泉》
元代·吴全节

客游华阳天，山径肩竹舆。首登大茅顶，天市神仙居。

回观喜客泉，稽首孙仙姑。方池鉴止水，湛湛涵太虚。

仙君驱骊龙，为吐万斛珠。滚滚出石底，拍手相欢呼。

有情感无情，此理妙鼓桴。泉喜客亦喜，主人当何如？

我愿𣂏一勺，万物同沾濡。歌诗谢山灵，临风重踌躇。

作者简介：（1269—1350）饶州安仁人，字成季，号闲闲，又号看云道人。年十三学道于龙虎山。尝从大宗师张留孙至大都见世祖。成宗大德末授玄教嗣师。英宗至治间，留孙卒，授玄教大宗师、崇文弘道玄德真人，总摄江淮、荆襄等处道教，知集贤院道教事。工草书。有《看云集》。